
Poslovice su minijaturne strukture koje u sažetom obliku iznose zaokruženu misao, 
kontekstualno uključenu, ali opet univerzalnu. Kao govorni čin one su specifične - 
poslovicom se iznosi misao koja vrijedi za sve: dolazi od mnoštva pojedinaca koji su 
proživjeli isto i čije se iskustvo saželo u određenu poslovicu, a iznosi se u konkretnoj 
situaciji u kojoj sudjeluju govornik i sugovornik. Po svojoj strukturi poslovice su uglavnom 
izjavne rečenice, ali su i svojevrsni citati, strukture koje govornik preuzima kao gotove 
uklapajući ih u konkretan trenutak. U ovom radu analiziraju se gramatička i značenjska 
obilježja subjekta u poslovicama. U sintaktičkoj analizi izdvajaju se temeljne rečenične 
strukture u svakoj poslovici, odnosno njezin predikat i pripadajući subjekt. Subjekt se u 
rečenici promatra kao nositelj radnje i njime se može uspostaviti direktna veza između 
govornika, sugovornika i situacije, ali je često, s obzirom na tendenciju k univerzalnosti 
poslovica, govornik prikriven iza općih istina: iako govornik u konkretnoj situaciji 
upućuje sugovorniku neku misao, njegovo osobno iskustvo i on sam kao kazivač u drugom 
su planu u odnosu na opće vrijednosti poslovice koju je izrekao. 

Ključne riječi: poslovice; subjekt; sintaktička analiza; značenjska obilježja 


1. Uvod 

Formalni ili gramatički subjekt odnosi se uvijek na imensku riječ u nominativu 
koja imenuje nositelja radnje. No osim toga formalnog postoje i drugi aspekti kada se 
govori o subjektu. „Jedan od problema u vezi s time na koji se valja osvrnuti malo 
opširnije, mogao bi se formulirati ovako: ako se u mnogim prirodnim jezicima po formi, 
tj. po gramatici, može izdvojiti nešto što nazivamo subjekt, onda bi se pretpostavilo da 
mu na drugoj razini, tj. u semantici, psihologiji ili pragmatici, odgovara također nešto 
što je zajedničko.” (Kunzmann-Muller 2008: 10). Dakle, uz formalni kriterij važan je i 

semantički, koji je temelj mnogim novijim promišljanjima o subjektu kao kategoriji koja 
ima svoje prototipno ostvarenje, ali i niz primjera koji odstupaju od te prototipnosti. 
Prototipni subjekt bio bi imenica u nominativu sa semantikom agensa (tj. subjekt koji 
djeluje svojom voljom i svjesno). No prema Buljan i Kučandi u rečenici kao Ispala mi je 
maramica, dativ je po svojoj semantici bliži prototipnom agensu nego posvojnom dativu 
u koji se često ubraja. ,,S druge strane, imenica maramica kodirana je pomoću nominativa, 
padeža subjekta, a određuje i sročnost ( Ispale su mi maramice), što je još jedno morfo- 
sintaktičko obilježje subjekta. No ako se promatra semantika te rečenice, vidljivo je da je 
imenica maramica aficirani predmet, odnosno da ima semantičku ulogu pacijensa. 
Subjektivizacija pacijensa iz pragmatičkih razloga nije neuobičajena pojava, ali je tada ta 
činjenica u hrvatskom (ili drugim jezicima) najčešće kodirana u rečenici bilo pomoću 
pasivne morfologije bilo pomoću čestice se ili njezinog ekvivalenta” (Buljan - Kučanda 
2004: 91). Ta se višestrukost može sumirati: „Iz ovoga što smo do sada rekli proizlazi da 
i nominalni izraz u dativu i NP u nominativu imaju neka svojstva subjekta, ali su ona 
različito raspoređena. NP u dativu ima semantička i pragmatička obilježja subjekta dok 
NP u nominativu ima morfosintaktička obilježja.” (Buljan - Kučanda 2004: 91). 

Drugi sintaktički otklon čine imenske riječi u genitivu uz egzistencijalne glagole. S 
obzirom na to da egzistencijalne rečenice utvrđuju ili negiraju egzistenciju nekog 
entiteta ili ga uvode u diskurs (usp. Birtić 2001: 8), taj je entitet nositelj glagolske radnje 
u takvoj rečenici, a u određenim uvjetima genitiv je moguće zamijeniti nominativom 
(npr. Nedostaje soli. = Nedostaje sol). 

Iako su te interpretacije uzete u obzir, u ovom radu nije se dublje zalazilo u 
problematiku i teorijske pristupe subjektu, već se na ograničenom korpusu poslovica 
analiziralo kako se gramatičke kategorije subjekta kao nositelja radnje izražavaju u 
specifičnome komunikacijskom činu kao što su poslovice. S obzirom na usku povezanost 
subjekta i predikata ovaj se rad nastavlja na rad Predikat u hrvatskim poslovicama (usp. 
Blagus Bartolec - Matas Ivanković 2014). 

Korpus na kojemu je napravljena analiza subjekata sastoji se od otprilike 800 
poslovica. 1 „Poslovica je govorna i pisana forma koja spada u mikrostrukture i koja ima, 
između ostalih, važnu didaktičku, poučnu funkciju u jeziku, a utemeljena je na tradiciji. 
Ona obično uopćava životne pojave, ima relativno ustaljenu površinsku strukturu koju 
prate specifična prozodijska obilježja (rima, aliteracija i si.).” (Škara 1997: 14-15). 
Sintaktička analiza poslovica počinje izdvajanjem temeljne rečenične strukture u svakoj 
poslovici, odnosno njezina predikata i pripadajućeg subjekta. Kekez poslovice dijeli na 
jednodijelne i dvodijelne, 2 no u analizi se pokazalo da postoje poslovice koje imaju četiri 


1 Poslovice su prikupljene iz Mementa hrvatskog jezika - narodne poslovice Stjepana Puljiza u kojemu su 
zapisane u standardnojezičnom obliku. Budući da je cilj ovoga rada analiza gramatičkih obilježja i da je tako 
dobiven korpus dovoljno velik za tu analizu, kao izvor nisu upotrijebljene zbirke koje poslovicama pristupaju 
primarno kao usmenoknjiževnim oblicima, u kojima se njeguje usmena riječ i čuvaju dijalektna obilježja. 

2 „Sintaktički je uvijek cjelovita, sastoji se od rečenice, jednodijelne ili dvodijelne. Kada je dvodijelna, 
govorimo o binarnoj kompoziciji, čime odmah potvrđujemo da poslovica posjeduje i kompozicijsku strukturu. 
Iako minijaturna, ona ipak postoji i najviše odgovara semantici u suodnosu, u procesu, komparaciji, 

dijela ( Dok daješ, \ dobar si, \ kad ne daješ, \ ništa si.), 24 ih ima tri dijela ( Jedno koljeno 
stječe, | drugo uzdržava, \ a treće rastječe., Kada brod nastrada, \ i budala zna \ da nije dobro 
plovio.), 310 ih ima binarnu kompoziciju ( Koga nema, \ bez njega se može., Sto oko ne 
vidi, | srce ne zaželi.), a ostale su jednodijelne ( Hrabrima i zvijezde pomažu., Jedna lastavica 
ne čini proljeće., Vatra vatru ne gasi., U laži su kratke noge.). Podjelom poslovica prema 
rečenicama dobiveno je oko 1200 jednostavnih rečenica na kojima je napravljena 
analiza. 


2. Gramatička obilježja subjekta u poslovicama 

Gramatička su obilježja subjekta rod, broj i padež (usp. Silić - Pranjković 2005: 294), 
a s predikatom se slaže u licu i broju. Od gramatičkih obilježja subjekta u poslovicama 
zanimljiva je kategorija lica jer su poslovice s jedne strane univerzalne, sažimaju ljudsko 
iskustvo, stečenu mudrost i odnose se na sve nas, a s druge strane uključuju se u 
konkretnu situaciju te podrazumijevaju govornika i sugovornika te katkad izravno 
obraćanje govornika s namjerom da sugovorniku da neki savjet ili uputu. 

2.1. Lice 

Predikatnom kategorijom lica uspostavlja se izravan odnos sa subjektom. Iako 
prilikom izricanja poslovica u komunikaciji sudjeluju i govornik i sugovornik, što bi 
pretpostavljalo češću upotrebu 1. ili 2. lica, analiza pokazuje da je najbrojnija skupina 
poslovica (62 %) u kojoj je predikat, pa tako i subjekt, u trećem licu jednine. * * 3 Subjekt je 
živo, i to vrlo često čovjek ( Čovjek se uči do smrti.), čime se izražavaju opća pravila koja se 
odnose na konkretno ljudsko iskustvo, ali subjekt je i neka životinja ili imenica koja 
označuje neživo ( Kad ovca bleji, izgubi zalogaj., Bogatstvo rađa brige.). Oko 18 % poslovica 
ima predikat i subjekt u 2. licu jednine ( Ako imaš cilj, naći ćeš put.), od čega se velik broj 
pojavljuje u imperativu ( Čitav svijet smatraj poštenim, ali nikomu ne vjeruj., Ako nemaš 
krila, ne pokušavaj letjeti.). Veći broj oblika u drugom licu jednine potencira poučnu 
dimenziju poslovica. Uz drugo lice predikata subjekt je uglavnom neizrečen, a odnosi se 
na sugovornika kojemu se govornik obraća, upućuje mu neki savjet ili pouku ( Ako gradiš 
kuću, ne ostavljaj je bez krova.), a jednina upućuje i na određenu intimnost jer se savjet 
obično daje nekomu bliskomu, konkretnoj osobi, a ne skupini, zato i nisu zabilježeni 
oblici u 2. licu množine (usp. Blagus Bartolec - Matas Ivanković 2014: 334). 

Iako poslovice iznose univerzalne istine koje izgovara govornik kao vlastiti sud, 
mali broj poslovica u prvom licu može se protumačiti kao potreba za objektivnošću: 
govornik iznosi opće istine, „činjenice” koje vrijede za sve, pri čemu njegovo osobno 
iskustvo nije toliko važno koliko opća vrijednost izrečene poslovice. Poslovica je „takva 


potencijalnosti i si. Takvi su primjeri građeni na načelu suodnosa: ako-onda, bolje-nego, tko-taj itd.” (Kekez 

1996: 45). Iz ovog se opisa vidi da je broj dijelova ustvari broj rečenica, a broj rečenica ovisi o broju predikata. 

3 U ukupnom postotku dio otpada i na rečenice u kojima kategorija lica nije određena kao što su bezlične 
rečenice ( Bez krila se ne može letjeti., Brzo se oprašta, ali sporo zaboravlja.) i eliptične rečenice ( Polako, ali sigurno., 
Oko za oko, zub za zub.). 

misao koja pruža mogućnost distanciranja od izrečenoga i daje mogućnost slušaocu da 
odabere značenje koje odgovara njegovu očekivanju. Njihova prepoznatljivost olakšava 
govorni kontakt i čini konverzaciju opuštenom, a osim toga lakše je preuzeti već gotovu 
misao nego stvarati sam novu. Naime, riječ tradicije izaziva veće povjerenje nego riječ 
pojedinca.” (Škara 1997: 135). To potvrđuje i samo jedna poslovica koja uključuje prvo 
lice jednine (iako je subjekt kao zalihostan neizrečen): Kaži mi s kim si, da znam tko si., i 
nekoliko njih u 1. licu množine: Svi ćemo mi položiti račune., S vremenom postajemo 
pametniji., Ne možemo biti svi lijepi i bogati, ali svi možemo biti dobri i pošteni. 

2.2. Padež 

Nominativ je osnovno gramatičko obilježje subjekta, ali postoje i drugi padežni 
oblici koji ne zadovoljavaju taj kriterij, tj. semantički subjekti koji se ne pojavljuju u 
nominativu nego u zavisnom padežu. ,,U tradicionalnoj gramatici subjekt se dijeli na 
gramatički (u nominativu) i logički (u drugim padežima).” (Barić i dr. 1997: 421). Iako 
prema toj gramatici ,,u gramatičkom ustrojstvu rečenice logičkom subjektu nema 
mjesta” te ih i Silić i Pranjković obrađuju u poglavlju o neraščlanjenim jednostavnim 
rečenicama, 4 ovdje su zbog semantičkih i pragmatičkih posebnosti i oni uzeti u obzir. 

2.2.1. Nominativ 

Nominativ je prototipni padež subjekta, što analiza poslovica i potvrđuje. Najveći 
broj imenskih riječi u službi subjekta javlja se u nominativu, bilo jednine, bilo množine: 
Hrabrima i zvijezde pomažu., Dobar savjet cijene nema., Male ptice mala gnijezda viju. 

Ovdje treba izdvojiti i pasivne rečenice s pasivom od aktivnih oblika glagola i 
čestice se: Iskustvo se skupo plaća., Sijeda se glava učiti ne dade., Vol se veže za rogove, a 
čovjek za riječ. Iako je u takvim rečenicama iskazan subjekt, pravi vršitelj radnje ostao je 
neizrečen, a one se odnose na univerzalnog recipijenta koji u konkretnoj situaciji može 
biti i govornik i sugovornik (moguće je zamisliti konkretizaciju Iskustvo sam skupo 
platio., Sijedu glavu naučiti ne možeš.). 

Budući da je nominativ prototipni padež subjekta, podrazumijeva se da bi u 
nominativu bio i neizrečeni subjekt. „Subjekt se u hrvatskome standardnom jeziku 
uglavnom izostavlja kad je zališan, a zališan je vrlo često, pogotovo u prvome i drugome 
licu...” (Silić - Pranjković 2005: 296). U gotovo petini poslovica subjekt je neizrečen. 
Najviše je izostavljenih zamjenica u drugom licu ( Prijatelje nasamo opominji, javno ih 
hvali., Ufaj se u se i u svoje kljuse.), što je u skladu sa savjetodavnim karakterom poslovica, 
ali izostavljena su i druga lica (1. 1. jd.: Kaži mi s kim si, da znam tko si., 1. 1. mn.: S 
vremenom postajemo pametniji., 3.1. mn.: Bolje je da ti zavide, nego da te žale.). 


4 „U neraščlanjene se svrstavaju i one jednostavne rečenice u kojima se javljaju glagoli koji znače postojanje 
(tj. egzistencijalni glagoli). Dopuna kojom se označuje ono što jest ili ono što nije, odnosno ono čega ima ili 
ono čega nema dolazi u takvim rečenicama u genitivu.” (Silić - Pranjković 2005: 317). 

U višestruko složenim rečenicama subjekt ili dio subjekta može biti izrečen u 
jednoj surečenici, ali izostavljen u drugoj (što je rezultat jezične ekonomičnosti): Jedno 
koljeno stječe, drugo uzdržava, a treće rastječe. 

2.2.2. Genitiv 

Genitivni oblici uz egzistencijalne glagole uzeti su u obzir zbog toga što su oni 
nositelji radnje i zbog toga što su zamjenjivi s nominativom: „1. u egzistencijalnim 
rečenicama javljaju se glagoli biti i imati, što ukazuje na davno uočenu, vjerojatno, 
univerzalnu vezu između tih dvaju glagola; 2. imenica (imenska sintagma) u egzisten¬ 
cijalnoj rečenici može imati s određenim distribucijskim ograničenjima padež nomina¬ 
tiva i genitiva (za razliku od posvojnog imati).” (Birtić 2001: 9). 

U pregledanom su korpusu s glagolima biti, imati, nemati, naći se, nedostajati i 
genitivom kao nositeljem glagolske radnje zabilježene poslovice: Dok je glave, bit će i 
kape., U svakom žitu ima kukolja., Nema dana bez događaja., Koga nema na diobi, nema mu 
ni dijela., I među trnjem nađe se cvijeća., Ako ti nedostaje oduševljenja, ništa veliko nećeš 
postići... 

2.2.3. Dativ 

Funkcionalni pristupi daju prednost funkcionalnim obilježjima gramatičkih relacija 
u odnosu na formalna obilježja, pa su, kako je već u uvodu najavljeno, ovdje kao subjekt 
promatrani i dativi koji sadržavaju semantička i pragmatička obilježja prototipnog 
subjekta, ali im nedostaje oblik nominativa kao padeža koji prototipno enkodira subjekt 
(usp. Belaj - Kučanda 2007: 6). Takve su poslovice, primjerice: Lakomcu je vazda malo., 
Teško marvi kad čobana nema., Vinogradu ne treba molitva nego motika. Tu se zbog dativnog 
oblika vezničke skupine mogu ubrojiti i rijetki rečenični primjeri kao: Blago onome koji zna 
da ne zna, a hoće saznati. 

„To sum up, the above sentences show that the dative NP does not bave a clear 
syntactic function, that is, it is not clear ivhich grammatical relation to assign to it. It 
has the coding properties of an indirect objed, but it has the semantic and pragmatic 
properties of prototypical subjects. Since most defmitions of subjed include also the 
semantic and pragmatic elements, the notion ’subject’ is often confusing and its 
morphosyntactic properties should be terminologically distinguished from its semantic 
and pragmatic properties.” 5 (Belaj - Kučanda 2007: 11). 


5 Da zaključimo, navedene rečenice pokazuju da dativna imenska skupina (NP) nema jasnu sintaktičku 
funkciju, tj. nije jasno koju joj gramatičku relaciju pripisati. Ima kodirajuća obilježja neizravnog objekta, ali 
ima semantička i pragmatička obilježja prototipnog subjekta. Budući da definicije subjekta uključuju 
semantičke i pragmatičke sastavnice, pojam ‘subjekt’ često zbunjuje i njegova morfosintaktčka obilježja 
trebalo bi terminološki razgraničiti od semantičkih i pragmatičkih obilježja. 

2.3. Neraščlanjene rečenice (rečenice bez gramatičkog subjekta) 

Iako je tema rada subjekt, treba navesti i rečenice u kojima nema subjekta jer ili 
nema predmeta koji vrši radnju ili je nepoznat ili se ne želi imenovati: Dok se jednom ne 
smrkne, drugomu ne osvane., Bez krila se ne može letjeti., Da bi se ugasio požar, ne troši se 
čista voda. Obezličenjem glagolskih oblika koji se mogu upotrijebiti i kao lični postižu se 
depersonalizacija i univerzalnost poslovice. U takvoj poslovici naizgled nije uključen ni 
govornik, ni sugovornik, ni onaj o kome se govori iako je cilj poslovice da savjetuje ili da 
iznese sud o nekoj konkretnoj situaciji. 

3. Subjekt u poslovicama i vrste riječi 

Subjekt se po značenju može odrediti kao predmet o kojem se govori, odnosno koji 
je nositelj predikatne radnje. U službi subjekta javljaju se prije svega imenice, jer je 
njihovo kategorijalno obilježje predmetnost, a analiza je pokazala da i druge vrste riječi 
mogu imati funkciju subjekta. 

3.1. Imenice 

Iako velik broj poslovica nema izrečen subjekt, ipak je u najvećem broju primjera 
on izrečen, i to upravo imenicama, koje, s obzirom na široka životna iskustva koje 
poslovice pokrivaju, mogu biti različite: Bez borbe ne vrijedi pobjeda., Bog dao, Bog i uzeo., 
Čovjek je čovjeku vuk., Gdje je cvijet, tu je med. 

Imenice mogu biti određene pridjevom: Bolja je mršava nagodba nego debela 
parnica., I crna koka nosi bijela jaja., Lijep je obraz nijema preporuka.; ili zamjenicom: 
Svaki dan svoju brigu nosi., Nijedno zlo ne traje vječno., Ničija sila nije zauvijek. 

Kada se poslovicom želi naglasiti suprotnost ili sličnost, kao subjekt dolaze dvije 
imenice povezane veznikom i: Sila i pravda ne idu zajedno., Trud i učenje - brat i sestra. 

Subjekt se katkad sastoji od sklonjivog broja i imenice: Jedna lastavica ne čini 
prolječe., Jedna šugava ovca cijelo stado ošuga., Kada su u domu dvije domaćice, blato je do 
koljena., Dva lava u istom gnijezdu bit’ ne mogu., Četiri oka više vide. Imenica uz broj može 
se i izostaviti: Jedno koljeno stječe, drugo uzdržava, a treće rastječe. 

Kao zasebne mogu se izdvojiti kvantifikacijske skupine koje se sastoje od 
količinskog priloga i imenske riječi u genitivu: Gdje je mnogo babica, kilava su djeca., U 
svakoj laži pola istine. 

3.2. Zamjenice 

Subjekt u poslovicama izriče se i zamjenicom (iako su zamjenice kao zalihosne 
često ispuštene). To može biti osobna zamjenica, kada je poslovica izravno adresirana 
na sugovornika: Kada se dvojica tuku, ti ne budi treći., no takve su poslovice rjeđe i subjekt 
je uglavnom neodređen ili uopćen, čime se potencira univerzalnost poslovica: Nitko u 
svom selu prorok nije., Ako netko ne mijenja svoje mišljenje, ili je vrlo mudar ili je budala., 
Svatko na svoj mlin vodu navraća., Sve je dopušteno u ljubavi i u ratu. 



Ivana Matas Ivanković, Goranka Blagus Bartolec, Subjekt u hrvatskim poslovicama 
FLUMINENSIA, god. 27 (2015), br. 2, str. 129-139 


135 


Zamjenice se pojavljuju i u subjektnim rečenicama u kojima zavisnosložena 
rečenica počinje zamjenicama tko ili što, koje su formalno u nominativu, ali se uobičajeno 
pri rečeničnoj analizi promatraju kao veznici, tj. vezna sredstva (usp. Barić i dr. 1997: 
281, Silić - Pranjković 2005: 251). Takvi su primjeri: Tko čeka, dočeka., Puno dobiva, tko 
ne igra., Sto mačka koti, miševe lovi. 

3.3. Poimeničeni pridjevi 

Budući da su poslovice sažeti oblici, izostavljaju se suvišni dijelovi i pridjev 
preuzima funkciju imenice. Uz pridjeve dobro i zlo (Dobro se brzo zaboravi, a zlo se dugo 
pamti., Nijedno zlo samo ne dođe.), koji se već uvriježeno smatraju imenicama (usp. npr. 
Birtić i dr. 2012.), javljaju se i drugi pridjevi: Bogat jede kad hoče, a siromah kad može., 
Poštuj starije, i tebe če mlađi., Sto veliki zakuhaju, mali moraju platiti. I to obilježje 
poslovica moguće je promatrati u svjetlu uopćavanja: konkretna osoba ili situacija u 
drugom je planu, a naglašava se kvaliteta ili osobina. 

3.4. Infinitiv 

Upotreba poslovica često je motivirana nekim djelom, nečim što je netko napravio 
ili će napraviti, pa je potrebno o tome izreći i svoje mišljenje. Stoga je subjekt u nekim 
poslovicama izražen infinitivom 6 (Jedno je govoriti, a drugo je učiniti.), koji je katkad i 
proširen (Dobro je i u paklu imati prijatelja., Lako je tuđim zubima kruh jesti.). Zanimljivo 
je da takve poslovice često imaju dvodijelnu strukturu (Bogata je teško darivati i sita 
častiti.), u kojoj dijelovi uglavnom izriču suprotnost (Jedno je trčati, a drugo je stiči., 
Griješiti je ljudski, opraštati božanski., Bolje spriječiti nego liječiti.). 

3.5. Subjektna rečenica 

Već je rečeno da je većina poslovica jednodijelna, no velik broj sastoji se i od dvaju 
dijelova. Često je riječ o zavisnosloženim rečenicama u kojima je zavisna komponenta 
upravo subjektna rečenica koja se cijela prema glavnoj rečenici odnosi kao subjekt 
prema predikatu. 

U odnosnim subjektnim rečenicama zavisna rečenica uvedena je odnosnim 
zamjenicama: Sto oko ne vidi, srce ne zaželi., Tko čeka, dočeka., Sretan koji ništa ne duguje. 
Takve rečenice mogu se pojaviti s pokaznim zamjenicama koje su sa supstitutivnim 
veznim sredstvima u korelativnom odnosu: Nije bogat onaj tko puno ima, nego onaj 
komu se malo hoče., Zakon je ono što selo odluči. Pritom su najbrojnije rečenice s tko 
(najčešće u inverziji), koje se odnose na nositelja radnje, jer se njima na najizravniji način 
komentira kako se tko ponaša ili što radi, što će poslužiti kao uvijena pouka onomu komu 
je poslovica izrečena: Tko brzo sudi, brzo se i kaje., Mudar je onaj koji znade biti i lud i 
pametan. 


6 


Usp. Barić i dr. 1997: 422, Silić - Pranjković 2005: 295. 

U izričnim se subjektnim rečenicama zavisne rečenice uvode pasiviziranim 
glagolskim oblicima ili predikatnim izrazima (imenskim ili priložnim) koji označuju 
mišljenje, osjećanje, govorenje, percipiranje i si. U službi veznih sredstava u takvim 
rečenicama dolaze veznici da i kako (usp. Silić - Pranjković 2005: 332). Takve su samo 
dvije poslovice: Bolje je da ti zavide, nego da te žale., Komu je Bog u pomoći, ne treba da se 
za nj ljudi misle. 

4. Značenjska obilježja subjekta u poslovicama 

Značenjska obilježja poslovica primarno se temelje na dvama aspektima - na stvar¬ 
nom iskustvu izvanjezičnog svijeta koji se prenosi u sadržaj poslovica i daje im 
moralističko-poučnu dimenziju te postavkama književno-umjetničkog stila unutar kojega 
je poslovica određena kao najjednostavnija ili najkraća usmenoknjiževna forma (Kekez 
1986: 167) koja se ne iščitava isključivo posebno, kao samostalna forma, nego se obično 
uklapa u iskaz svakodnevne komunikacije jer se govornici u razgovoru često služe 
poslovicama kako bi naglasili ili objasnili kakvu misao. Upravo na zasadama književnoga 
stila prijenos značenja po sličnosti (metafora) ili bliskosti (metonimija i sinegdoha) prisu¬ 
tan je u sadržaju poslovica općenito, ali i u subjektu kao nositelju radnje u poslovicama. 7 

Poslovice su nastale na konkretnom iskustvu, ali imaju sveopće značenje pa se 
„mogu [se] shvatiti i doslovno, no njihova je prava vrijednost u prenesenom značenju 
(Pas koji laje ne ujeda., Sve rijeke teku u more., Sto ovca ležeći vidi, nije daleko., Neće grom u 
koprive., Gdje je cvijet, tu je med.). Neke poslovice imaju samo preneseno značenje 
(Prigode beru jagode., Noć je uhata, a dan okat.). Na komunikacijskoj razini prijenos 
značenja često je sadržajno obilježje poslovica čime se postiže veća sadržajna slikovitost 
pa time i jači učinak na primatelja nego da se sadržaj prenosi primarnim, tj. doslovnim 
znakovima.” (Blagus Bartolec - Matas Ivanković 2014: 336). Subjekt se u poslovicama 
pojavljuje najčešće u trećem licu. To znači da je nositelj radnje negovoritelj (osoba ili 
predmet) o kojemu se nešto govori. Ekscerpirani subjekti podijeljeni su u skupine po 
značenju. Pokazalo se da je u polovini primjera nositelj radnje osoba, najviše kao 
neizrečeni subjekt u 2. licu jednine: I u paklu nađi prijatelja., Ciganski se pogađaj, a 
gospodski plati. Česta je imenica ćovjek: Čovjek ne vjeruje dok se ne opeće., zatim Bog: Bog 
vidi dobro i zlo djelo, ali ne žuri. ili neka druga imenica koja označuje osobu: Kapetan 
posljednji s broda silazi. To potvrđuje antropocentričnost poslovica, one polaze od 
ljudskog iskustva i njemu su namijenjene. Antropocentričnost izražavaju i poslovice u 
kojima je subjekt dio tijela koji je sinegdoha za čovjeka ili neku ljudsku sposobnost: 
Četiri oka više vide., Mudroj je glavi jedno oko dosta., Jezik gore može posjeći nego mać. 8 


7 „Umjesto da se promatra isključivo kao proces gramatikalizacije neke semantičke uloge ili semantizacije 
neke gramatičke relacije, odnos između gramatičkih relacija i semantičkih uloga može se promatrati i kao 
proces metonimizacije semantičkih uloga.” (Buljan - Kučanda 2004: 95). 

8 Iako bi se navedeni primjeri mogli podvesti i pod metonimiju, sinegdoha je kao podvrsta metonimije 
preciznije određenje s obzirom na to da se bliskost odnosa primarnog i prenesenog sadržaja temelji na odnosu 
dio (dio tijela) - cjelina (čovjek) (usp. Bagič 2012: 291-294). 

Čovjek apstrahira prirodu koja ga neposredno okružuje i iskustva iz života i na 
metaforičan ih način iskazuje u poslovicama. Implicitnom metaforom (Bagić 2012: 190) 
čovjek se često uspoređuje sa životinjama koje se javljaju kao subjekt u poslovici: Lijeno 
pseto ne ulovi zeca., Riba bez vode, a vuk bez gore biti ne može., a ljudsko iskustvo 
metaforizira se i prirodnim pojavama: Vatra vatru ne gasi., Ne puše uvijek vjetar u krmu. 
ili biljkama: Vrba grožđem ne rađa., Drvo se savija dok je mlado. Nositelj radnje u 
poslovicama može biti i neki konkretan predmet iz čovjekove okoline: Badava magarcu 
zlatna uzda., Crn lonac meso vari., Lonac uvijek nađe poklopac., U postolara najgore cipele. 

Osim metaforičkog značenja subjekt ima i metonimijsko značenje. Osobe koje su 
u stvarnosti nositelji različitih osobina ili pokretači kakvih radnji često su na temelju 
značenjske bliskosti zamijenjene kakvim obilježjem, prostorom i si., koji u takvim 
poslovicama imaju ulogu subjekta (npr. u poslovici Gdje je dobar glavar, tu je i selo mirno. 
imenica selo prostorna je metonimija za stanovnike sela, a u poslovici Lice curu udaje, lice 
je metonimija za izgled). 

Poslovicama se nerijetko komentira kakav postupak koji se izriče infinitivom: Bolje 
besplatno raditi nego ništa ne raditi, ili imenicom koja imenuje radnju: Napad je najbolja 
obrana. 

Čovjek je misaono i duhovno biće koje promišlja o svojim postupcima u životu pa 
se često osobine koje ga čine misaonim, duhovne i moralne vrijednosti ili stanja 
povezana s ljudskim vrijednosnim sustavom javljaju kao subjekti: Gdje nema straha, 
nema ni pravde., Lijenost je početak svakog zla., Nadanje je ludu radovanje., Sloboda je 
najveće blago., Pošteno ime ne gine. Duhovna vrijednost, odnosno osobina koja karakte¬ 
rizira čovjeka i izdvaja ga od drugih bića jest i sposobnost govora, pa je riječ koja 
označuje tu ljudsku djelatnost subjekt u nekim poslovicama: Budalu riječ izdaje., Bez 
zbora nema dogovora., Jedno je govoriti, a drugo je učiniti. 

Čovjekovom potrebom da sebe smjesti u određene prostorne i vremenske okvire 
motivirane su poslovice u kojima je subjekt imenica koja označuje prostor ili vrijeme: 
Domovina je svagdje gdje je dobro., Crkva je da se Bog moli, a ne da se u njoj zbori., Svaki 
kraj ima svoje običaje., Vrijeme čini čuda., Pametnije je jutro od večeri. 

S aspekta subjekta zanimljivo je izdvojiti subjekte povezane veznikom i jer on 
često povezuje imenice koje su u nekoj vrsti suprotna značenja: Budala i novac brzo se 
rastaju., Dobar i lud dva brata., Magarac i čovjek znaju više nego sam čovjek. 


5. Zaključak 

Poslovica je kao oblik poruke univerzalna - svatko može biti pošiljatelj i primatelj 
poruke, svevremena je - temelji se na prošlom iskustvu mnogih, kao iskaz izgovorena je u 
sadašnjosti, a često je usmjerena na budućnost kao savjet koji će pomoći u određenoj 
situaciji. Ona je specifičan komunikacijski čin koji je istodobno konkretan (pojedinačan) i 
opći (zajednički). Stoga je cilj ovog rada bio proučiti subjekt kao gramatičku kategoriju 
koja izravno može izraziti odnos govornika, sugovornika i onoga o čemu se govori. 



138 


Ivana Matas Ivanković, Goranka Blagus Bartolec, Subjekt u hrvatskim poslovicama 
FLUMINENSIA, god. 27 (2015), br. 2, str. 129-139 


Pokazalo se da u više od dvije trećine poslovica subjekt nije ni govornik ni sugovornik, 
čime se potencira ono opće i zajedničko u poslovicama. U jednoj šestini poslovica subjekt 
je sugovornik, ali i on se prije može shvatiti u općem smislu nego kao obraćanje konkretnoj 
osobi, što potvrđuje i sadržaj same poslovice (primjerice, u poslovici Ako nemaš krila, ne 
pokušavaj letjeti, teško je zamisliti da bi sugovornik uopće mogao imati krila). 

U analizi subjekta u poslovicama posebno dolazi do izražaja pitanje referencijal- 
nosti, jer bi subjekt kao, prototipno, imenica u nominativu trebao biti referencijalan i 
odnositi se na pojavnost izvanjezičnog svijeta. Međutim, u poslovicama, čak i kad se 
odnose na osobu, referencijalnost je odsutna ili je vrlo slaba jer se ne misli ni na koga 
konkretno ili se eventualno misli na onoga pred kime je poslovica izrečena (Peci kruh dok 
je peć vruća.) 

Analiza subjekata po značenju pokazala je da je nositelj radnje poslovica u 
najvećem broju primjera čovjek, bilo da se o njemu govori, bilo da se u formi 2. lica 
pojavljuje kao primatelj poslovice. Ostale riječi koje dolaze kao subjekti označuju ljudski 
svijet te, polazeći od sebe i sebi bliskih stvari koje ga okružuju, čovjek svoje mišljenje 
poslovicom izriče kao opće istine i mudrosti. 

SUMMARY 

Ivana Matas Ivanković, Goranka Blagus Bartolec 
SUBJECTS IN CROATIAN PROVERBS 

Proverbs are specific miniature structures, contextually produced, and passed down from 
generation to generation. As a speech act, they are universal, they come from many individuals 
that have had the same experience, but at the same time, they are presented in a particular 
situation in which speaker and interlocutor participate. In this work, we analyze subject in 
Croatian proverbs. The study is based on a collection of nearly 800 proverbs from which 1,200 
sentences with predicates and subjects were extracted, and then the grammatical and semantic 
features of the subject are analyzed. Most of the proverbs have subject and predicate in the 3 rd 
person, which is related to universal character of proverbs. The subjects are mainly in the 
nominative, including proverbs with unstated subject. Since genitive NPs in existential sentences 
and some dative NPs have semantic and pragmatic properties of subjects, they are analyzed as 
subjects as well. Most of the subjects in proverbs are nouns, but they can be expressed with 
pronouns, adjectives, infmitives and clauses. Subject in proverbs mainly refer to human, 
sometimes an animal, plant or an object, mainly entities from the human environment. As a 
thinking being, man often refers to inner or moral values as subjects in proverbs. Proverbs are 
used in everyday communication, but they stem from folk literature, which has plenty of different 
figures of speech, often based on figurative meaning. Implicit comparisons are sentenced as 
metaphors, but very often proverbs use metonymy and synecdoche in calling a thing or concept 
not by its own name but rather by the name of something associated in meaning with that thing 
or concept. Although the speaker is saying the proverb to a particular interlocutor in a specific 
situation, very often his personal experience and he as the narrator are hidden behind general 
truths and traditional values expressed in a proverb. 

Key words: proverbs; subject; syntactic analysis; semantic properties 



